Broj: 711-I-1797-P-313/22-02-17

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Natalije Cikač, trgovačko društvo Turistički kulturno - informativni centar d.o.o. (u daljnjem tekstu: TKIC d.o.o.),** za davanjem očitovanja Povjerenstva,na 178. sjednici, održanoj 8. srpnja 2022., daje sljedeće**:**

**OČITOVANJE**

1. **Temeljem odredbe članka 7. točke d) ZSSI/21-a direktor trgovačkog društva TKIC d.o.o. ne smije pored plaće za obnašanje navedene dužnosti primati regres, božićnicu, nagradu za radne rezultate i druge zabranjene dodatne naknade navedene u Smjernici Povjerenstva od 31. siječnja 2022.**
2. **Ukoliko bi obveznik, uz dužnost iz točke I. izreke, kao zaposlenik trgovačkog društva 8 do 10 sati tjedno obavljao druge poslove koji nisu dio opisa poslova direktora te bi isto bilo navedeno u njegovom ugovoru o radu ili aneksu tog ugovora, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Natalija Cikač iz trgovačkog društva TKIC d.o.o., podnijela je zahtjev za očitovanjem koji je u knjigama ulazne pošte zaprimljen 28. lipnja 2022. pod brojem: 711-U-6394-P-313/22-01-3, povodom kojeg se vodi predmet broj P-313/22.

U zahtjevu podnositeljica navodi da direktor trgovačkog društva kojem je osnivač jedinica lokalne samouprave ima sklopljen ugovor o radu te da je s naslova radnog odnosa prijavljen na službu zdravstvenog i mirovinskog osiguranja.

Podnositeljica traži mišljenje Povjerenstva može li se direktoru navedenog trgovačkog društva isplaćivati regres, božićnica, nagrada za radne rezultate, s obzirom da prema njenu mišljenju to nije jasno iz Smjernice od 31. siječnja 2022. te Dopune Smjernice od 12. travnja 2022.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je direktor trgovačkog društva TKIC d.o.o., kojem je jedini osnivač Grad Lepoglava, što je utvrđeno uvidom u podatke nadležnog Trgovačkog suda u Varaždinu, obveznik u smislu navedene zakonske odredbe kojeg obvezuju zabrane i ograničenja propisana odredbama ZSSI/21-a.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je Smjernicom Broj: 711-I-134-R-34/22-01-17 d 31. siječnja 2022. ukazalo obveznicima iz članka 3. ZSSI/21-a koji temeljem ugovora o radu ili drugog ugovora iz radnog odnosa obnašaju javnu dužnost da, sukladno članku 7. točci d) ZSSI/21-a, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Navedena Smjernica donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021. kojim se potvrđuje ovakvo stajalište Povjerenstva.

S obzirom da direktor trgovačkog društva u vlasništvu grada, konkretno trgovačkog društva TKIC d.o.o., kao obveznik iz članka 3. stavka 1. podstavka 40. ZSSI/21-a obnaša dužnost temeljem ugovora o radu ili drugog ugovora iz radnog odnosa, na njega se povodom obnašanje iste dužnosti odnosi navedena Smjernica.

Stoga navedeni obveznik ne smije pored plaće za obnašanje dužnosti direktora trgovačkog društva primati regres, božićnicu, nagradu za radne rezultate i druge primitke navedene u predmetnoj Smjernici, jer je to zabranjeno odredbom članka 7. točke d) ZSSI/21-a.

Nadalje, na stranicama Povjerenstva objavljena je i Dopuna Smjernice od 12. travnja 2022. kojom se obveznicima, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, ukazuje na vrste naknada i potpora čiji primitak uz primanje plaće za obnašanje javne dužnosti nije suprotan odredbi članka 7. točke d) ZSSI/21-a, jer se ne radi o zabranjenim dodatnim naknadama, a koje obveznici mogu primiti ako je to uređeno ugovor ili općim aktom donesenim na temelju zakona ili drugog podzakonskog propisa.

Međutim, ukazuje se da bi obveznik, ako pored obavljanja poslova direktora kao zaposlenik trgovačkog društva povremeno 8 do 10 sati tjedno obavlja druge poslove koji ujedno ne bi bili dio opisa poslova direktora, a to bi bilo navedeno u njegovom ugovoru o radu, odnosno aneksu ugovora o radu, mogao temeljem njihova obavljanja primiti regres, božićnicu i dr., jer u tom slučaju isti ne bi bili primljeni povodom obnašanja dužnosti direktora trgovačkog društva, slijedom čega se ne bi radilo o dodatnoj naknadi za poslove obnašanja javne dužnosti.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana